Document ID: 32013R0723

KOMISIJOS REGLAMENTAS (ES) Nr. 723/2013
2013 m. liepos 26 d.
kuriuo dėl rozmarinų ekstraktų (E 392) naudojimo tam tikruose mažai riebalų turinčiuose mėsos ir žuvų produktuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
kadangi:
(1)
Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
(2)
šis sąrašas gali būti iš dalies pakeistas pagal bendrą procedūrą, nurodytą 2008 m. gruodžio 16 d. Europos Parlamento ir Tarybos reglamente (EB) Nr. 1331/2008, nustatančiame maisto priedų, fermentų ir kvapiųjų medžiagų leidimų suteikimo procedūrą (2);
(3)
pagal Reglamento (EB) Nr. 1331/2008 3 straipsnio 1 dalį Sąjungos maisto priedų sąrašas gali būti atnaujintas Komisijos iniciatyva arba gavus prašymą;
(4)
2012 m. vasario 3 d. buvo pateiktas prašymas leisti rozmarinų ekstraktus (E 392) naudoti kaip antioksidantą mėsos pusgaminiuose, mažai riebalų turinčioje termiškai neapdorotoje ir termiškai apdorotoje mėsoje ir mažai riebalų turinčiose apdorotose žuvyse ir žuvininkystės produktuose, įskaitant moliuskus ir vėžiagyvius, apie jį pranešta valstybėms narėms;
(5)
antioksidantai - tai medžiagos, apsaugančios maistą nuo gedimo, kurį sukelia oksidacija, pavyzdžiui, riebalų gaižumo ir spalvos pakitimų. Šiuo metu didžiausias rozmarinų ekstraktų (E 392) kiekis, kurį leidžiama naudoti apdorotoje mėsoje ir apdorotose žuvyse bei žuvininkystės produktuose, įskaitant moliuskus ir vėžiagyvius, yra nustatytas atsižvelgiant į riebalų kiekį atitinkamų kategorijų maisto produktuose (išskyrus vytintas dešras ir džiovintą mėsą). Didžiausias leidžiamas rozmarinų ekstraktų (E 392) kiekis, nustatytas pagal riebalų kiekį atitinkamų kategorijų maisto produktuose, neužtikrina pakankamos saugos dėl maisto, kuriame yra mažai riebalų, nes yra mažiausia kritinė šio antioksidanto dozė, reikalinga pageidaujamam poveikiui pasiekti. Šiuo metu rozmarinų ekstraktus (E 392) būtų galima veiksmingomis dozėmis naudoti produktuose, kuriuose yra daugiau riebalų. Tačiau mažai riebalų turinčius produktus gali paveikti stipri oksidacija dėl didelės nesočiųjų riebalų rūgščių proporcijos. Todėl tikslinga nustatyti didžiausią naudojamų rozmarinų ekstraktų (E 392) kiekį - 15 mg/kg produktams, kuriuose riebalų yra ne daugiau kaip 10 %, ir išlaikyti didžiausią leidžiamą kiekį - 150 mg/kg, išreikštą pagal riebalų kiekį, produktams, kuriuose riebalų yra daugiau kaip 10 %;
(6)
2008 m. Europos maisto saugos tarnyba (toliau - tarnyba) įvertino rozmarinų ekstraktų (E 392), naudojamų kaip maisto priedas, saugumą (3) ir padarė išvadą, kad siūlomas naudojimas ir jo mastas neturėtų kelti susirūpinimo dėl saugumo. Atsargiai vertindama poveikį maistui, tarnyba darė prielaidą, kad visuose siūlomuose kiekvienos kategorijos maisto produktuose būtų naudojamas didžiausias rozmarinų ekstraktų kiekis (t. y. 150 mg/kg perdirbtoje mėsoje, paukštienoje ir žuvyse (ir) ar žuvininkystės produktuose). Darant šią prielaidą taip pat atsižvelgta į termiškai neapdorotą ir termiškai apdorotą perdirbtą mėsą ir perdirbtas žuvis ir žuvininkystės produktus, įskaitant moliuskus ir vėžiagyvius, kuriuose riebalų yra ne daugiau kaip 10 %;
(7)
pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Atsižvelgiant į pirmiau minėtą 2008 m. tarnybos nuomonę, didžiausio naudojamo rozmarinų ekstraktų (E 392) kiekio - 15 mg/kg termiškai neapdorotai ir termiškai apdorotai perdirbtai mėsai ir perdirbtoms žuvims bei žuvininkystės produktams, įskaitant moliuskus ir vėžiagyvius, kuriuose riebalų yra ne daugiau kaip 10 % - nustatymas yra minėto sąrašo atnaujinimas, kuris neturi poveikio žmonių sveikatai, todėl nereikia prašyti tarnybos nuomonės;
(8)
atsižvelgiant į tai, kas išdėstyta, Reglamento (EB) Nr. 1333/2008 II priedas turėtų būti atitinkamai iš dalies pakeistas;
(9)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. liepos 26 d.

Labels: 17
0
3
6
15